# Bahajų kalendorius

### Straipsnis iš Vikipedijos, laisvosios enciklopedijos.

Bahajų kalendorius – (dar vadinamas Badí kalendoriumi), naudojamas Bahajų tikėjimo, yra saulės kalendorius, kurį sudaro įprastos 365 dienos, keliamaisiais metais – 366. Kalendoriaus metus sudaro 19 mėnesių, kiekvienas po 19 dienų (361 dienos), prie kurių pridedamos „keliamosios dienos” (eiliniais metais 4, keliamaisiais 5 dienos). Metai kalendoriuje prasideda pavasario lygiadieniu ir yra skaičiuojami su BE (bahajų eros) datos žyma. 1844 m.e. m. kovo 21 diena yra pirmoji pirmųjų Bahajų kalendoriaus metų diena.[1] Periodas nuo 2007 m. kovo 21 d. iki 2008 m. kovo 21 d. yra 164-ieji BE metai.

## [taisyti] Istorija

Bahajų kalendoriaus pradžia siejama su autentišku Badí kalendoriumi, sukurtu Bábo[2]. Vėliau Bahá'u'lláh[3] pritaikė šį kalendorių naudojimui ir įvedė pavasario lygiadienį, dar vadinamą Naw-Rúz, kaip pirmąją metų dieną. Taip pat jis išaiškino ir keliamąsias dienas.[4] [5] Nors pavasario lygiadienis gali būti kovo 20, 21 ar 22 d., Shoghi Effendi[6] deklaravo, kad, kol kas, šiuo metu, bahajų kalendorius yra „pririštas“ prie Grigaliaus kalendoriaus, su naujaisiais metais visada prasidedančiais kovo 20 d., po saulėlydžio.[7] Be šios direktyvos, kalendoriuje galimi vienos ar dviejų dienų nukrypimai, lyginant su Grigaliaus kalendoriumi. Tokio besikeičiančio kalendoriaus įgyvendinimui, kurio metų pradžia būtų tikrasis pavasario lygiadienio laikas, Visuotiniams Teisingumo Rūmams[8] reikės numatyti vieną vietovę, kurioje ir būtų fiksuojamas lygiadienio laikas.[5] Šiame straipsnyje aprašomas bahajų kalendorius, kuris šiuo metu yra „pririštas“ prie grigališkojo saulės kalendoriaus.

Metai bahajų kalendoriuje pradėti skaičiuoti nuo 1844 m. kovo 21 d., ketvirtadienio, bahajų eros arba Badí‘ eros (BE arba B.E.) pradžios.[1] Pirmieji BE metai prasidėjo nuo 1844 m. kovo 20 d. saulėlydžio.[9]

## [taisyti] Mėnesiai

Bahajų kalendorius sudarytas iš 19 mėnesių, po 19 dienų kiekviename. Bahajų mėnesių pavadinimai atspindi Dievo savybes. Prieš paskutinį metų mėnesį, ‘Alá’ (aukštybė), yra kelios keliamosios dienos vadinamos Ayyám-i-Há. Paprastais metais yra keturios tokios dienos, o keliamaisiais metais – penkios.[9] Naujieji metai, vadinami Naw-Rúz, prasideda po pasninko mėnesio. Kadangi šiuo metu kalendorius yra sinchronizuotas su Grigaliaus kalendoriumi, bahajų keliamieji metai sutampa su mūsų eros keliamaisiais metais.

Mėnesių pavadinimai | Lietuviškai | Grigališkojo kalendoriaus datos
--- | --- | ---
Bahá’ | šlovė | kovo 21 d. – balandžio 8 d.
Jalál | didybė | balandžio 9 d. – balandžio 27 d.
Jamál | grožis | balandžio 28 d. – gegužės 16 d.
‘Aẓamah | kilnybė | gegužės 17 d. – birželio 4 d.
Núr | šviesa | birželio 5 d. – birželio 23 d.
Raḥmah | gailestingumas | birželio 24 d. – liepos 12 d.
Kalimát | žodžiai | liepos 13 d. – liepos 31 d.
Kamál | tobulybė | rugpjūčio 1 d. – rugpjūčio 19 d.
Asmá’ | vardai | rugpjūčio 20 d. – rugsėjo 7 d.
‘Izzah | galia | rugsėjo 8 d. – rugsėjo 26 d.
Mashiyyah | valia | rugsėjo 27 d. – spalio 15 d.
‘Ilm | žinios | spalio 16 d. – lapkričio 3 d.
Qudrah | jėga | lapkričio 4 d. – lapkričio 22 d.
Qawl | kalba | lapkričio 23 d. – gruodžio 11 d.
Masá’il | klausimai | gruodžio 12 d. – gruodžio 30 d.
Sharaf | garbė | gruodžio 31 d. – sausio 18 d.
Sulṭán | valdovas | sausio 19 d. – vasario 6 d.
Mulk | valdymas | vasario 7 d. – vasario 25 d.
Ayyám-i-Há’ | keliamosios dienos | vasario 26 d. – kovo 1 d.
‘Alá | aukštybė | kovo 2 d. – kovo 20 d. (pasninko mėnuo)

## [taisyti] Šventos dienos

Bahajų kalendoriuje yra vienuolika šventadienių, iš kurių per devynis, jeigu tik gali, bahajai nedirba.[10] Ridvanas, dvylikos dienų šventė, pažymi Bahá'u'lláh misijos paskelbimo pradžią ir yra pagrindinė, pati didžiausia ir švenčiausia bahajų šventė.[11]

Pavadinimas | Grigališkojo kalendoriaus datos
--- | ---
Naw-Rúz (Bahajų Naujieji Metai) | kovo 21 d.
Pirmoji Ridvano diena | balandžio 21 d.
Devintoji Ridvano diena | balandžio 29 d.
Dvyliktoji Ridvano diena | gegužės 2 d.
Bábo deklaracijos diena | gegužės 23 d.
Bahá'u'lláh mirties minėjimas | gegužės 29 d.
Bábo nužudymo minėjimas | liepos 9 d.
Bábo gimimo diena | spalio 20 d.
Bahá'u'lláh gimimo diena | lapkričio 12 d.
Sandoros diena | lapkričio 26 d.
`Abdu'l-Bahá mirties minėjimas | lapkričio 28 d.

## [taisyti] Išnašos

1. ↑ 1,0 1,1 Curtis, Larry (2004-03-06) A Day in the Bahá'í Calendar bcca.org.
2. ↑ Siyyid `Alí Muḥammad (persų kalba: سيد علی ‌محمد‎), vėliau pasivadinęs Báb (arabiškai: باب‎ „Vartai“), (1819.10.20 – 1850.07.09), buvo Babizmo įkūrėjas ir pranašas.
3. ↑ Mírzá Ḥusayn-`Alí (persų kalba: میرزا حسینعلی), vėliau pasivadinęs Bahá'u'lláh (arabiškai: (ba-haa-ol-laa) بهاء الله‎ "Dievo šlovė"), gimė 1817 m. lapkričio 12 d. Teherane (Iranas) – mirė 1892 m. gegužės 29 d. Akoje (Izraelis), Bahajų tikėjimo pranašas ir įkūrėjas.
4. ↑ Taylor, John (2000-09-01)On Novelty in Ayyám-i-Há and the Badí Calendar. bahai-library.org.
5. ↑ 5,0 5,1 Universal House of Justice (1992).Notes of the Kitáb-i-Aqdas. Wilmette, Illinois, USA: Bahá'í Publishing Trust, pp. 178-179. |ISBN 0853989990.
6. ↑ Shoghí Effendí Rabbání (1897.03.01 – 1957.11.04), labiau žinomas kaip Shoghi Effendi, buvo Bahajų tikėjimo globėju iki pat savo mirties 1957 m.
7. ↑ Effendi, Shoghi (1973). Directives from the Guardian India/Hawaii: Bahá'í publishing trust, pp. 30.
8. ↑ Visuotiniai Teisingumo Rūmai yra aukščiausia Bahajų tikėjimo renkama valdančioji institucija, reziduojanti Haifoje,Izraelyje.
9. ↑ 9,0 9,1 National Spiritual Assembly of the United States (2006-03-05). The Bahá'í Calendar. bahai.us.
10. ↑ Baha'i Holy Daysbahai.us.
11. ↑ Walbridge, John (2003-10-02).Ridvan.

## [taisyti] Nuorodos

- Bahajų kalendorius (ang.)
- Bahajų kalendoriaus aritmetika (ang.)

Rodomas puslapis "http://lt.wikipedia.org../../../b/a/h/Bahaj%C5%B3_kalendorius.html"

Kategorija: Kalendoriai

##### Views

- Straipsnis
- Aptarimas
- Dabartinė versija

##### Paieška

##### Kitomis kalbomis

- Česky
- Deutsch
- English
- Esperanto
- Español
- فارسی
- Magyar
- Ido
- Nederlands
- ‪Norsk (bokmål)‬
- Português
- Русский
- Svenska